Klassika-Eurovisioon ehk Eurovision Young Musicians on võistlus EBU liikmesriikide noortele muusikutele, mis esmakordselt peeti 1982. aastal Manchesteris. 1985. aastal lisandus võistlus noortele tantsijatele; neid korraldatakse vaheldumisi üle aasta kuni tänaseni.Konkursi eesmärk on tuua noored interpreedid rahvusvahelise teleauditooriumi ette, sillutades teed nende edasiseks karjääriks, propageerides klassikalist muusikat ja tantsu erinevaid žanre ning pakkudes vaatajatele kaasaelamise pinget ja vahetuid emotsioone. Erinevalt praegustest populaarsetest talendi’dest eeldab Klassika-Eurovisioonile pääs põhjalikku erialast ettevalmistust, millega enamik tippu pürgijatest on alustanud juba varases lapseeas. Võistlusel esinevad koos erinevate instrumentide mängijad. See teeb hindamise küll keeruliseks, kuid pakub publikule meeliköitva etenduse ning tõstab pjedestaalile need, kelles on lisaks professionaalsetele oskustele suutlikkus publikut kõnetada, esinemisvabadus, isikupära, lavasarm – just need omadused, mis on edukaks artistikarjääriks üliolulised.Klassika-Eurovisioon on muusikataevasse lennutanud rea säravaid tähti – Isabelle van Keulen (võitja 1984), Julian Rachlin (1988), Natalie Clein (1994), Julia Fischer (1996). Oma karjäärile said sealt hoogu Baiba Skride, Martin Grubinger, Daniil Trifonov jpt. Kõige enam võite – lausa viiel korral, on sellelt konkursilt koju viinud Austria muusikud.